L'Invitation au château
L'Invitation au château (srpskohrvatski: Poziv u dvorac) je satirična drama u pet činova Jeana Anouilha iz 1946. godine, koja je svoju premijeru imala 5. studenog 1947. godine u Théâtre de l'Atelier u režiji Andréa Barsacqa; Barsacq je ujedno priredio i scenografiju i kostime za predstavu, dok je komornu glazbu za dramu napisao Francis Poulenc, koji je tako nanovo surađivao s Anouilhom nakon drame Léocadia i filma Le Voyageur sans bagage. 

Centralni likovi drame su blizanci Frédéric i Hugo, koji, iako identični, imaju potpuno drugačije karaktere. Prvi, osjećajni romantik, ludo je zaljubljen u Dianu Messerschmann, razmaženu kći milijunaša Romualda Messerschmann, koja ne uzvraća njegove osjećaje; ona je, naime, zaljubljena u Huga, manipulativnog šarmera, čija joj nepristupačnost predstavlja izazov. Kako bi bratu pokazao da se ne treba baviti Dianom, Hugo na bal u dvorcu dovodi Isabelle, skromnu plesačicu koja, u gotovo pigmalionskom obratu, postaje plemićka ljepotica. 

Inicijalno prikazivanje drame bio je enorman uspjeh i među publikom i među kritikom, a sama drama je na repertoaru ostala više od godinu dana; nekoliko puta je reprizirana, a repriza iz 1953. godine posebno je značajna jer je označila scenski debi buduće zvijezde, Brigitte Bardot. Prva produkcija na Broadwayju uprizorena je 1950. godine. Iste godine, engleski pisac Christopher Fry adaptirao je dramu u svom djelu Ring Round the Moon. 

L'Invitation au château je nastala u periodu dok je Anouilh prerađivao svoje "ružičaste komade", međutim označila je tematski raskid sa svim dotadašnjim djelima te je zapravo prvo djelo iz niza "blistavih komada". Premijerno je objavljena 1948. godine, a 1951. godine ju je kuća Éditions de la Table Ronde reizdala u sklopu niza "blistavih komada". 

Djela Jeana Anouilha
Drame 1946.